Geen berusting maande ná Downsindroom-kind se hospitaaldood | Maroela Media
Byna vier maande ná 'n 15-jarige meisie van Eldoradopark in Johannesburg 'n eensame dood in die Helen Joseph-hospitaal gesterf het, het haar gesin nog nie 'n woord terugvoer oor die beloofde ondersoek daarna ontvang nie.
Maroela Media het verlede jaar berig Rene is op 9 Augustus vir 'n longinfeksie in die hospitaal opgeneem. Weens Covid-19-beperkings kon haar ouers, Colin en Jasmine, haar nie in die hospitaal besoek nie. Hulle het die hospitaal deurlopend gebel om terugvoer oor Rene se toestand te kry en is herhaaldelik verseker dat haar toestand goed is.
Toe Rene se suster, Venash, op 9 Oktober 'n pakkie by Rene wou gaan aflewer, was daar egter geen spoor van haar sussie nie. Die gesin is ingelig dat Rene glad nie 'n pasiënt by die hospitaal is nie en hulle is glo aangesê om self deur die hospitaal na haar te soek.
Dit het egter aan die lig gekom dat Rene reeds op 27 Augustus dood is en haar gesin eers 45 dae ná haar dood daaroor ingelig is. Hoewel sy aanvanklik in die kindersaal van die hospitaal opgeneem is, is Rene oënskynlik na 'n vrouesaal oorgeplaas.
Omdat Rene 'n geruime tyd in die lykshuis was voordat haar gesin haar liggaam kon identifiseer en opeis, is hulle aangeraai om eerder nie na haar liggaam te kyk nie.
Die destydse LUR vir gesondheid in die provinsie, Jacob Mamabolo, het beloof dat 'n ondersoek na die verloop van gebeure gedoen sal word.
Byna ses maande later, terwyl haar gesin steeds steier onder die verlies, het hulle nog geen terugvoer van die departement ontvang nie.
Charis Pretorius, medestigter van die Caitlin Douman-stigting en die familie se woordvoerder, sê dit gaan nie goed met Rene se gesin nie. Hoewel die departement berading aan hulle aangebied het, moes dié berading by die Helen Joseph-hospitaal ondergaan word – en hulle het bloot nie kans gesien om weer na die plek van hulle kind se dood terug te keer nie.
Pretorius sê Rene se ouers hanteer alles dag vir dag – en dit gaan nie elke dag ewe goed nie.
"Kersfees veral was nie maklik nie. Hulle sien nou hoe al die kinders terugkeer skool toe. Rene moes saam met hulle teruggaan skool toe. Dis regtig moeilik vir hulle."
Daar het oënskynlik ook dadels van die departement se beloofde ondersoek na hulle geliefde dogter se dood gekom. 'n Nuwe LUR vir gesondheid is boonop sedertdien aangestel.
"Rene se ouers kry geen afsluiting nie. Ons kry geen terugvoer van die departement van gesondheid nie," het Pretorius gesê.
Hulle het intussen 'n prokureur genader om te help om die departement te dwing om antwoorde te verskaf – terwyl Rene se ouers net kan hoop dat dieselfde lot nie 'n ander ouerpaar tref nie.
"Dit is werklik ontstellend dat die departement op hierdie manier optree. Die stilte aan hulle kant is oorverdowend. Wat ons betref, was dit 'n onregmatige sterfte en die manier waarop hulle Rene se dood hanteer het, was uiters nalatig.
"Jy weet nie of jou kind weer huis toe kom as jy haar in 'n staatshospitaal laat opneem nie.
"Al wat hierdie gesin wil hê, is berusting. Hulle kan dit egter nie kry sonder om te weet wat met hulle kind gebeur het nie. En die staat gee net nie om nie."
Maroela Media het die Gautengse departement van gesondheid om kommentaar gevra, maar geen terugvoer ontvang nie.
Pretorius sê hulle eis antwoorde en gaan nie rus voor die regering en sy verskillende departemente vir die pligsversuim wat betref mense met gestremdhede aanspreeklikheid aanvaar nie.
Hulle eis onder meer om te weet waarom Rene van 'n kinder- na 'n vrouesaal oorgeplaas is, hoe dit moontlik is dat niemand geweet het waar 'n kind met spesiale behoeftes in die hospitaal is nie, hoe dit moontlik is dat haar ouers eers 45 dae ná haar dood daaroor ingelig is, asook hoekom die departement nou oënskynlik net van die gebeure vergeet het.
In die nuus Rene Andrews
Hoor nou al die antwoord " Covid vertraag die ondetsoek"
Ondersoek moet nie net na die voorval gefoen word nie.
Ondersoek moet ingestel word na die aanstelling en kwalifikasie van Hospitaslbestuurfer sowel as Hospitaal raa, indien daar so iets was.
Om vandag hospitaal toe te gaan is 'n baie groot risiko. Jy mag geen besoekers ontvang nie en jy kan "onverklaarbaar" doodgaan en dan word die skuld op die virus gepak. En dan kan daar ook geen nadoodseondersoek gedoen word nie. Voel so jammer vir hierdie familie. En hie onmenslik moet jy wees om 'n gedtremde kind se ouers weier om by hom te wees, maak nie saak vir watter rede nie! Hoe vreesbevange moes die arme kind nie gewees het nie! Die gesondheidsminister moet verantwoordelik gehou word. Stetkte aan die familie. Niks sal ooit julle dogter terugbring nie. Hoop… Lees meer »
Dis bitter hartseer maar die personeel het geen selfrespek gehad nie. My hart gaan uit na die gesin???????? Kom dit by salarisse wat nie verhoog word vlg hulle eise nie dan word dit "gestrike, toi-toi" en n geskreeu.